Zezì edets'ǫ dechı̨et'aa nayatı̨į̀ agı̨į̀là,
shìh Dǫkwìkw'ǫǫ̀ gòyeh ts'ǫ̀ nayatı̨.
(Aramaıc got'ı̨į̀ gıyatıì k'ę̀ę̀ Golgotha gòyeh.)
Ekǫ dechı̨et'aa k'e Zezì gıdı̨į̀htsò eyıts'ǫ dǫ nàke weghǫhk'eè dexegı̨į̀htsò.
K'àowo Pılate weyatıì k'e t'asìı dek'eèhtł'è agį̀į̀là gà Zezì wedechı̨et'aà k'e dawhetǫǫ̀ agį̀į̀là.
Dıı hanì dek'eèhtł'è,
“Nazareth got'ı̨į̀ Zezì,
Israel got'ı̨į̀ gha K'àowocho,”
dek'eèhtł'è.
Edı̨į̀ Zezì dechı̨et'aa k'e wedıìtsòo sìı Jerusalem ts'ǫ̀ nıwà-le agǫ̀ht'e t'à hanì dek'eèhtł'èe sìı dǫ łǫ gık'eyaı̨htı.
Aramaıc got'ı̨į̀,
Rome got'ı̨į̀ eyıts'ǫ Greece got'ı̨į̀ gıyatıì sı k'ę̀ę̀ dek'eèhtł'è.
Yahtıı-gha-k'aodèe,
k'àowo Pılate ts'ǫ̀ sǫagedı,
“ ‘Israel got'ı̨į̀ gha K'àowocho’ dek'enìı̨tł'è-le,
hanìkò ‘dıı dǫ,
Israel got'ı̨į̀ gha K'àowocho aht'e,
edèhdı,’
dek'enìı̨tł'è,”
gıìhdı.
Hanìkò Pılate hagòhdı,
“Ayìı dek'enìıhtł'èe sìı dek'enìıhtł'è,”
gòhdı.
Eghǫǫ-dǫǫ̀ Zezì dechı̨et'aa k'e gıdı̨į̀htsò ekò,
wegoht'ǫǫ̀ negı̨į̀wa,
dı̨ geet'eè ts'ǫ̀ łats'ıgı̨ı̨wa.
ʔeh nedèe sìı t'asagı̨į̀là-le.
Eyı weɂeè negı̨į̀ɂah sìı nàèhdlıı k'è gǫ̀hłı̨-le,
ɂehtł'ı̨ ı̨łè t'à ɂeh hòèlı̨ hǫt'e.
Eyıt'à eghǫǫ-dǫǫ̀ ełets'ǫ̀ hagedı,
“Tàts'ııhdlà-le,
amìı weghaelı̨ ha sìı eyı gha ekw'ǫą ts'ııhdè,”
gedı.
Dànì Nǫ̀htsı̨ Nı̨htł'è k'e dek'eèhtł'èe sìı k'ę̀ę̀ agode ha t'à hagòjà.
Dıı hanì dek'eèhtł'è,
“Segoht'ǫǫ̀ łats'ıgı̨ı̨wa eyıts'ǫ seɂeè gha ekw'ǫą k'egeehdè,”
dek'eèhtł'è.
Eyıt'à eghǫǫ-dǫǫ̀ gıxè hagòjà.
Zezì wemǫ,
wemǫ wedè,
Clopas wets'èkeè Mary,
eyıts'ǫ Mary-Madlę̀ dechı̨et'aa gà nàgeèhza.
Zezì edemǫ ghàı̨dà eyıts'ǫ wecheekeè ı̨łè yeghǫneètǫǫ sìı eyı sı ghàı̨dà ekò,
Zezì edemǫ ts'ǫ̀ hadı,
“Ts'èko,
dıı neza welè,”
yèhdı.
Eyıts'ǫ edecheekeè ts'ǫ̀ hadı,
“Dıı nemǫ welè.”
Hayèhdı gots'ǫ eyı wecheekeè sìı Zezì wemǫ edekǫ̀ nàdè ayį̀į̀là.
Zezì ełaı̨wo
Sìghaı̨waà tł'axǫǫ̀ Zezì hadı,
“Tı waehwhı.”
Hòt'a t'asìı hazǫǫ̀ weghàlaedà,
eyıts'ǫ Nǫ̀htsı̨ Nı̨htł'è k'ę̀ę̀ agode ha yek'èezǫ t'à,
“Tı waehwhı,”
hadı.
Gıgà kwetǫ yìı jìetì dı̨ı̨ts'aa whehtǫ ı̨lè,
eyıt'à eghǫǫ-dǫǫ̀ ehtł'ı̨ lanıı jìetì ta nawhehtsoò agı̨į̀là.
Dechı̨ nedèe welǫ wexeetł'ı̨į̀ agı̨į̀là gà Zezì wewà ts'ǫ̀ agehɂı̨.
Zezì yaazea wewàhǫǫdì ajà tł'axǫǫ̀,
“Hòt'a enahǫ̀t'e,”
hadı,
eyı tł'axǫǫ̀ wekwì ı̨zhıì ajà gà ełaı̨wo.
Eyı dzęę̀ sìı Nǫ̀htsı̨ Dzęę̀ gha sınìgedèe dzęę̀ k'e agǫ̀ht'e,
eyıts'ǫ ek'èdaedzęę̀ k'e Nǫ̀htsı̨ gha dzędeè hołè ha.
Nǫ̀htsı̨ Dzęę̀ k'e dǫkw'ǫǫ̀ dechı̨et'aa k'e dawhela ha-le gı̨ı̨wǫ t'à Israel-got'ı̨į̀-gha-k'aodèe k'àowo Pılate ts'àgede.
Eyı dǫ taı gıdzaà nàgeezhì gha eyıts'ǫ gıkw'ǫǫ̀ dechı̨et'aa k'e gots'ǫ hodàgewa gha k'àowo Pılate dagı̨ı̨hke.
Eyıt'à eghǫǫ-dǫǫ̀ dǫjıı ı̨łè Zezì xè wedıìtsòo sìı wedzaà k'egı̨ı̨zhì,
wek'èè k'achı̨ dǫjıı ı̨łè hagı̨į̀là.
Zezì ts'ǫ̀ nègı̨ı̨de ekò hòt'a ełaı̨wo ı̨lè nǫǫ̀ gıaɂı̨,
eyıt'à wedzaà nàgı̨ı̨zhì-le.
Hanìkò eghǫǫ-dǫǫ̀ ı̨łè behkà t'à Zezì wechǫǫ̀ ghàı̨hgè.
Hanì et'ıì edoò eyıts'ǫ tı sı xàètł'ı.
Dǫ wedaà hanàhòwoo sìı ehkw'ı yeghǫ goı̨de hǫt'e.
Ehkw'ı yeghǫ goı̨de yek'èezǫ,
hanì-ı̨dè naxı̨ sı wet'à naxıgha ehkw'ı-ahodı ha.
Nǫ̀htsı̨ Nı̨htł'è k'e dıı hanì dek'eèhtł'è:
“Wekw'ǫǫ̀ ı̨łàet'ee wı̨ı̨zìı nàtį̀ ha-le,”
eyıts'ǫ dıı hanì sı dek'eèhtł'è,
“Eyı dǫ gıghaı̨hkoo sìı gıghàeda ha,”
dek'eèhtł'è.
Nǫ̀htsı̨ Nı̨htł'è k'e dànì dek'eèhtł'èe sìı wek'ę̀ę̀ agode ha t'à,
eyı hazǫǫ̀ hagòjà hǫt'e.